B&O genskaber 40 år gammel pladespiller

Bang & Olufsen graver dybt i designarkivet og genopliver en klassiker fra 1985 med lanceringen af Beosystem 3000c – et komplet musiksystem, der kombinerer den ikoniske Beogram 3000-pladespiller med moderne teknologi og lyd.

Den genskabte pladespiller indgår i et eksklusivt sæt med B&O’s Beolab 8-højttalere, og det hele leveres i en håndsamlet pakke, der kun udgives i 100 individuelt nummererede eksemplarer. Prisen lander på 200.000 kroner.

Systemet markerer tredje kapitel i B&O’s såkaldte Recreated Classics-serie, hvor fortidens designikoner nænsomt restaureres og opgraderes med nutidens materialer og lydteknologi. I tilfældet med Beosystem 3000c betyder det blandt andet nyt betjeningspanel i anodiseret aluminium, kabinet i valnøddetræ og specialfremstillede stofkabler – alt sammen sammensat på fabrikken i Struer.

Pladespilleren bevarer den karakteristiske tangentiale pickup, som var et særkende for originalen fra midten af 80’erne. Og det visuelle udtryk – med et “svævende” formsprog – er også bevaret, fortæller virksomheden.

Ifølge Mads Kogsgaard Hansen, der står i spidsen for produktcirkularitet hos Bang & Olufsen, skal projektet både hylde vinylkulturen og demonstrere, at god produktdesign ikke behøver have udløbsdato.

“Beosystem 3000c inviterer vores kunder til at genopdage deres vinylsamlinger og nyde musikkens følelsesmæssige dybde, som den var tænkt – samtidig med at systemet integreres ubesværet i nutidens lyttevaner,” udtaler han.

De medfølgende Beolab 8-højttalere er skabt til at matche pladespillerens finish og materialer og kan også bruges til streaming, hvilket gør systemet til en bro mellem det analoge og det digitale.

Beosystem 3000c kan købes fra 27. maj i udvalgte Bang & Olufsen-butikker og via virksomhedens hjemmeside.

B&O genskaber 40 år gammel pladespiller